ЖанарТаласпаева М.Қозыбаев атындағы Солтүстік Қазақстан мемлекеттік университетінің профессоры, тіл және әдебиет институының директоры, филология ғылымдарының кандидаты  

Үш тілдік – біздің басты мақсатымыз

Тәуелсіздік жылдары қол жеткізген табысымыздың барлығы елдің бірлігі мен татулығының арқасында мүмкін болды!  Бұл біздің Мәңгілік Елге бастайтын «Қазақстан -2050» Стратегиямыз бен «Нұрлы Жол» бағдарламасын толық орындау жолына түскенімізді білдіреді. Қазақстанның бәсекеге қабілетті экономикасы ғана емес, бәсекеге қабілетті азаматтары да болуы қажет. Яғни, мемлекетіміздің басқа елдермен халықаралық байланысының нығаюы, біліктілік деңгейі әлемдік стандарттарға сәйкес келетін, өз елінің тарихи құндылықтары тілі мен тарихына, мәдениетіне құрметпен қарап, мемлекетіміміздің жедел дамуына үлес қосатын мамандарды даярлаудың қажеттігін туғызып отыр. Сондықтан бүгінгі жаhандану үрдісі жүріп жатқан кезеңде бойына осы қабілеттерді жиған, халқына пайдасын тигізетін маман тәрбиелеуге мүдделіміз. «Тегінде адам баласы адам баласынан ақыл, білім, ар, мінез деген қасиеттерімен озады» деген ұлы ақын Абайдың сөзі қай заманда да өз мәнін жоймақ емес. Сондықтан болар, білім беру жүйесін дамыту елімізде басты бағыттардың бірі болып саналады.
Білім беру сапасын әлемдік стандарттарға сәйкестендіру, жас мамандардың бәсекеге қабілетті болуын қамтамасыз етуде көптілді білім беру бағдарламасын ойдағыдай жүзеге асырудың маңызы ерекше.Көптілді білім берудің мақсаты – қазақ, орыс және ағылшын тілін академиялық деңгейде жетік меңгерген полимәдениетті тұлғаны қалыптастыру.Бұл бағытта мемлекетіміз білім беру сласында көптеген реформаларды жүзеге аырып жатқаны баршаға мәлім.
Елбасы 2006 жылы ҚР Халықтар Ассамблеясының 12 сьезінде  Үштұғырлы тіл туралы мәлімдеп, 2007 ж Жолдауында бағдарламасын қабылдады және оны кезең-кезеңмен жүзеге асыру қажеттігін баса айтқан болатын. Елімізде үш тілді меңгеруге байланысты қажетті нормативтік және құқықтық база жетілдірілген. 2011-2020 жылдарға арналған ҚР білім беру жүйесін дамыту бағдарламасы, 2011-2020 жылдарға арналған Тілдерді дамыту иен қолдану бағдарламасы, 2015-2020 жылдарға арналған үш тілде білім беруді дамытудың «Жол картасы» жасалды. «100 нақты қадам» Ұлт жоспарындағы 79-қадамда – білім беру жүйесінде жоғары сыныптар мен ЖОО-да ағылшын тілінде оқытуға кезең-кезеңмен көшудің тетіктері көрсетілген.
Үстіміздегі жылы Ы.Алтынсарин атындағы Ұлттық Білім Академиясында үш тілді білім беру орталығы ашылды. Жоғары оқу орындарында 2011 жылдан бері көптілді топтарда сабақ жүргізілуде. 2017 жылдан бастап жыл сайын оқытушылардың тілдерді оқытып, деңгейлерін көтеру мақсатында гранттар бөлінеді.2017-2020 жылдар аралығында оқуы ағылшын тілінде жүргізілетін магистратура мен бакалавриат бағдарламаларына гранттар бөлінбекші. Сонымен қатар үш тілде білім беруді балабақшадан бастап докторонтураға дейін кезең-кезеңмен енгізудің кестесі жасалды. Бұл жаңа білім жүйесі бізге қажет. Бұл біздің балаларымызға, келешек ұрпаққа қажет.
Кез келген білім ордасының мақсаты – болашақ жас мамандарға заман талабына сай жан-жақты саналы тәрбие мен сапалы білім беру. Мұндай жауапты да мәртебелі іске қол жеткізу әр оқу орны педагогикалық ұжымының қабілеттілігі мен мақсаткерлігіне тікелей байланысты. Осындай күрделі де аса жауапты міндетті М.Қозыбаев атындағы Солтүстік Қазақстан мемлекеттік университеті ұжымы да атқаруда.Болон үрдісі контексінде Білім және ғылым министрлігінің жоғары білім беру жүйесіне жүктеген міндеттеріндегі көп тілді білім беруді  іске асыру білім ордасының жұмысы үшін алғышарт болып отыр.  
Университетімізде көптілді білім беру бағдарламасын жаратылыстану, әлеуметтік-гуманитарлық, педагогикалық бағыттағы басым мамандықтар бойынша кезең-кезеңмен енгізу ұйымдастырылған. Көптілді топтар ашылған мамандықтардың саны, көптілді топтарда білім алушылар мен сабақ беретін оқытушылар саны үздіксіз өсіп келеді. 2011-2012 оқу жылынан бастап магистратура (6 бағдарлама) және бакалавриаттың (23 бағдарлама) мамандықтары бойынша көптілді оқыту бағдарламалары әзірленген. «Серпін» бағдарламасы бойынша келген студенттердің есебіненоқуы қазақ тілінде жүргізілетін топтардың саны жылдан-жылға өсуде.
Жыл сайын білікті, үш тілді еркін меңгерген педагог кадрлармен жасақтау мониторингі жүргізіліп отырады.Соған орай үш тілде жүргізілетін «Ең үздік дәріс», «Ең үздік практикалық сабақ» байқаулары өткізіледі. Көптілді топтарда оқыту сапасын бақылау үшін жыл сайын  білім алушылармен ұстаздар арасында әлеуметтік сауалнама өткізіледі. Көптілді топтарда оқитын білім алушылардың мемлекеттік, орыс және ағылшын тілдерін меңгеру деңгейін анықтау мақсатымен жылдың басында және әр семестрдің соңында бақылау тестері өткізіледі.
Көптілді білім беру бағдарламасы бойынша оқыту үдерісін жүргізетін профессор-оқытушылар мен студенттерге тілді білу деңгейіне қарай тегін тілдік оқу курстары ұйымдастырылған.Жыл сайын оқитын бакалавриат және магистратура мамандықтарының оқулықпен, оқу-әдістемелік құралдармен қамтамасыз етілуіне талдау жүргізіліп отырады. Сонымен қатар кітапхана қорын осы заманғы көптілді әдебиеттермен (оқу, әдістемелік, ғылыми және т.б) толықтырып, кітапхананың электронды базасын шетелдік әдебиеттермен және мультимедиялық материалдармен жетілдіріп отыру оң жолға қойылған.
Үш тілде оқыту үдерісін енгізуде мамандар даярлау мен мұғалімдердің біліктілігін арттыру мәселесіне ерекше көңіл бөлінеді. Біліктілікті арттыру мақсатында, соның ішінде тілдік дайындықты арттыруда университетіміздің 98 оқытушысы «Өрлеу» және соңғы үш жылдың ішінде академиялық ұтқырлық арқылы 8 оқытушы  Ұлыбритания, Португалия, Испания т.б. алыс шет елдердің ЖОО-ларына барды. Академиялық ұтқырлық бойынша Ресей Федерациясының серіктес жоғары оқу орындарынан және және шетелден профессор-оқытушылар дәріс оқуға шақырылды.
Қазіргі уақытта білімінің жақсы қарқынмен дамуына үкімет тарапынан көп қаржы бөлініп отыр. Білімді ұрпақ тәрбиелеп өсіруде, ұстаздар қауымы жыл сайын өз білімдерін толықтырып арнайы курстарды өтуі қажет. Алдағы уақытта профессор-оқытушы құрамы «Болашақ» бағдарламасы бойынша білімдерін жетілдіріп, тілдік курстарда біліктілігін арттыратын болады. Нәтижелеріміз де жоқ емес. Бүгінге дейін «Қазақ тілі» кафедрасының оқытушылары Сейпульдинова Г.Ж., Иманова С., «Құқықтану» кафедрасының оқытушысы Жаралгап М.К. шетелде ғылыми тағылымдамадан өтсе, 2016-2017 оқу жылының 1-ші жартыжылдығында «Болашақ» бағдарламасының стипендиясын жеңіп алған «Шет тілдер» кафедрасының екі оқытушысы Алешкина И.Х., Жунусова Р.Ш. шетелде тағылымдамадан өтетін болады. 
Қазіргі кезде оқушыларға ағылшын тілін оқытудың әртүрлі деңгейлеріне сәйкес оқытудың жаңа технологияларын, ақпараттық және компьютерлік жүйелер арқылы ізденіс жұмыстарын жандандыра түсудің барлық мүмкіндіктері жасалған. Шет тілін оқытуда лингафондық құрал-жабдықтар, аудио, бейнежазбалар кешені білім алушылардың сөздік қорын қосымша жаңа сөздермен байыту, толықтыру, ой-өрісін дамыту мақсатында қолданылады. Сондай-ақ оқыту үдерісінде педагогикалық технологиялардың  түрлі әдіс – тәсілдері, комуникативтік бағыттағы оқыту элементтері кең қолданылады. Тілге байланысты жүйелі жетілдіру жұмыстары жүргізіліп отырады, атап айтсақ ашық сабақтар, пікірсайыстар, семинар, конференциялар, практикалық сабақтар, тренингтер,дөңгелек үстелдер, кездесулер, өзара сабаққа қатынасып талдау, оқушылардың зерттеу жұмысымен айналысулары, сонымен қатар студенттердің жеке ізденіс жұмыстарына басшылық ету деген сияқты жұмыстар үздіксіз жүргізіліп жатады. 
 Мемлекеттің тіл саясаты ең қажетті деген үш тілдің бастысы, негізі - қазақ тілінің мәртебесін нығайтып, оның қолдану аясын кеңейте түсу. Оны отандық ақпарат құралдарының, мемлекеттік қызметтің, ғаламтордың, ғылым мен білімнің тіліне айналдыру бағытында келелі істер атқарылуда.  Бүгінде тілдер адам қажеттіліктерін қанағаттандыру жолында өзара бәсекелестік бәйгеге түсіп отыр. Осы бәйгеде шаң қауып қалмас үшін тілімізге мемлекеттік дәрежесіне сай сұраныс тудыруымыз қажет. Қазақ тілі ағылшын тілі сиякты  халықаралық бизнес тілі де емес. ТМД елдеріне кең жайылған, жұрттың басым бөлігі сөйлейтін орыс тілі де емес. Сондықтан қазақ тілі – қоғамдық-саяси маңызға ие болып, табыс әкелетін тілге айналған кезден бастап жастарымыз оны үйренуге ден қоя бастайды. 
Қоғамда, атап айтсақ, облысымызда мемлекеттік тілдің қолдану аясын кеңейтуге бағытталған әр түрлі іс-шараларды ұйымдастырып, өткізуге ерекше көңіл бөлінуде. 
М.Қозыбаев атындағы Солтүстік Қазақстан мемлекеттік университетінің Тіл және әдебиет институтында мемлекеттік тілдің қолданыс аясын кеңейтіп, тілдерді меңгерту мақсатында қолға алынып жатқан игі істер де баршылық. 
Өмірге келіп, тәрбие, білім алған туған жерінді сүйіп, оның тарихын, салт-дәстүрін, нышандарын біліп, құрмет тұту – азаматтық борыш. Отанды сүю – тілге құрметтен басталады. Сондықтан тілге деген қалтқысыз құрметті жастардың құлақтарын құйып, саналарына сіңіріп отыруды мұрат тұтамыз. Мұқағали ақынның: «Оңай сөз ғой «Отанды сүйем» деген. Не бітірдің басымды иемменнен?» деп ашық айтқанындай, еліміздің тұтқасын ұстайтын жастарды тәрбиелеу арқылы азаматтық, ұстаздық міндетімізді атқаруға атсалысамыз. Махмуд Қашқари «Игі істің басы - тіл, тәрбие басы - тіл» дегендей, ұлттың бүгіні де, болашағы да тәрбиелі ұрпаққа байланысты. Институт ұжымы жүйелі түрде бірнеше тәлімді де тартымды іс-шараларды жүзеге асыруда. Айталық, еліміздің айтулы қоғам қайраткерлері, ақын-жазушылар, журналистерімен тағылымды кездесулер ұйымдастырылады.Тілдер мерекесі шеңберінде институтта қазақ, орыс, ағылшын, неміс тілдерінде «Мемлекеттік тіл – менің тілім», «Тіл өнері дертпен тең», «Туған тіл - тұғырың» және басқа да тақырыптар төңірегінде өзге ұлт өкілдерінің қатысуымен түрлі мәдени іс-шаралар ұйымдастырылып отырады. «Біздің Отанымыз – Қазақстан! Мемлекеттік тіліміз – қазақ тілі!» тілдер акциясы, ұлттық салт-дәстүрлерді насихаттау фестивальдары, «Тілі жоғалған жұрттың өзі де жоғалады» атты дөңгелек үстел, «Тіл тағдыры – ел тағдыры» тақырыбындағы жас ақындар мүшәйрасы, «Атамекен көкейіңде жатады екен...» тақырыбындағыәдеби-сазды кеш – осы ойымыздың дәлелі. Қазақ тілі кафедрасы ұжымының ұйымдастыруымен «Тіл – біздің тірегіміз, соғып тұрған жүрегіміз» атты фестиваль танымдық және тәрбиелік мәні жағынан жоғары деңгейде өткізіліп отырады. «Өзге тілдің бәрін біл – өз тілінді құрметте!» тақырыбында зияткерлік сайыс, қазақ, орыс және ағылшын тілдерінде көркем шығармадан үзінді оқып, өлең жаттап, аударма ісімен айналысуға байланысты байқауларымыз да жыл сайын белсендіріле түсуде.Жас ақындар мүшәйрасына әр мамандықта оқып жатқан студенттер қатысып, өздерінің поэзияға қадам басқан алғашқы туындыларын ортаға салады. Әр мамандықтағы топтарда үш тілде еркін сөйлеп, әр деңгейде өтетін түрлі іс-шараларда өздерін көрсетіп жүрген студенттер де баршылық.Олар: «Шет тілі: екі шет тілі» мамандығында оқитын Шалова Д., Назаренко А., Какимова А., Жукова Е., Қайыр Ө. «Журналистика» мамандығында оқитын Дүйсенбаева М., Петров Б. т.б. «Қазақ тілі мен әдебиеті» мамандығында білім алып, бүгінде жемісті еңбек етіп жатқан басқа ұлт өкілдерінің жетістіктері бір төбе. Жалпы, білім ордасы студенттерінің үш тілді жетік білуді насихаттайтын түрлі іс-шараларға қатысу белсенділіктері арта түсуде. Олар «Жігіт сұлтаны», «Университет маржаны», «Тіл шебері» сынды байқауларға қатысып, жүлделі орындарды иеленуде.
  Білім алушылардың бойына ұлттық құндылықтарды дарытуда да бірқатар іс-шаралар өткізілуде. «Туған тілім-тірлігімнің айғағы» зияткерлік ойын,«Полиглот» зияткерлік эстафетасы,«Мемлекеттік тіл – менің тілім» (әдеби-сазды кеш); «Жеті жұрттың тілін біл, жеті түрлі білім біл» және «Тәуелсіздік шежіресі» (эдвайзерлік сағаттар),«Лингва-шоу» байқауы, «Бір ел - бір кітап» акциясы шеңберінде оқырмандар конференциясы, қазақ және ағылшын тілінен студенттер арасында өткізілетін олимпиадалар  – осылардың кейбіреулері ғана. «Қазақ тілі» кафедрасыстуденттер мен қызметкерлерді тіліміздің байлығымен, халқымыздың салт-дәстүрлерімен таныстыру мақсатында «Достар клубын», «Герман филологиясы» кафедрасы жастарға бейресми ортада ағылшын тілінде еркін қарым-қатынас жасауды үйрету мақсатында «Ағылшын клубын», «Орыс тілі мен әдебиеті» кафедрасы «Орыс тілінің білгірлері»атты клубтың отырыстарын жүйелі түрде өткізіп отырады. Үйретудеден балаға жалықпаған ұстаздың еңбегіне баға берілетін, үйренуге талпынғанның бағы сыналатын олимпиада, байқау сияқты сайыстар жиі өткізіліп тұрады. Мектеп оқушыларының тілге деген қызығушылығын арттыру мақсатында қазақ,орыс,ағылшын,неміс,француз тілдерінде жыл сайын олимпиада өткізіліп отырады. Олимпиада талай жастың талпынысын күшейтіп, талабын шыңдады. Бұл атқарылып жатқан іс-шаралар – жоғары оқу орнының беделін асқақтата түсер игі істер.
 Үштілділіктің маңызын түсіне білген жанның еліміз үшін болашақтағы алары да, берері де мол.  «Мемлекеттік тілді үйрету балабақшадан басталуы тиіс. Бұл - заман талабы»,- деген Елбасының қағидасына сүйене отырып, қазіргі таңда балабақшадан бастап мектеп табалдырығын аттаған сәттен ана тілін меңгертуге, сауаттылыққа күш салынуда. Осы орайда ауыр жүк артылып отырған мұғалімдер мен тәрбиеші-ұстаздардың бәсекеге қабілетті тұлғаны тәрбиелеудегі еңбегі зор. «Біз ағылшын тілін игеруде серпіліс жасауымыз керек. Қазіргі әлемнің осы «лингва франкасын» меңгеру біздің еліміздің әрбір азаматына өмірдегі шексіз жаңа мүмкіндіктерді ашады. Ағылшын тілі - әлемдік бизнес тілі, оны меңгеру – жастарға әлем танудың кілті болмақ. Ағылшын тілін білу біздің жастарға шексіз мүмкіндіктер ашады. Ол – жаһанданудың кепілі. Ақпараттық технология дамыған қазіргі дәуірде күн сайын дерлік ағылшын тілі дүние жүзі халықтарының тілдеріне жаңа сөздер мен ұғымдар арқылы батыл ену үстінде. Бұл үдерістен біз де тыс қалмауымыз керек» деген болатын Елбасы.Осы мүмкіндіктерді игеру мақсатында бүгінгі білім ордалары үштілділікті енгізудің, оны тиімді жүргізудің тың жолдарынан ізденіс табуда. Сондықтан да жастарымыздың болашағы үшін әлемдік деңгейдегі зияткерлік мектептер мен кәсіптік-техникалық колледждер ашылып, «Болашақ» бағдарламасының негізінде олардың шетелге шығып білім алуына мол мүмкіндіктер жасалған.
Барлық уақытта да тіл – халық мәдениетінің көрінісі,оның өміршеңдігінің  өлшеуіші. Осы тұрғыдан алғанда, қазіргі кезде біздің қазақ халқы өзінің ұзақ тарихи дамуының ең жоғарғы сатысына жетіп отыр. Үлкен республикаға, іргелі елге айналып отыр.
Бүгінгі жастар уақытытың қайда  бастап бара жатқанын, өмірде тілдің қаншалықты маңызды орын алатынын да түсінеді. Араларында екі-үш, тіпті төрт-бес тілді қатар, еркін меңгергендері де бар. Алыс-жақын шетелдермен саяси-экономикалық, мәдени-рухани байланыстарда мұндай мамандарға қашанда сұраныс жоғары. Тіл білудің түрлі сипаттағы байланыстармен қатар, тарихымызды түгендеуде де берері көп. 
Биылғы жыл – әлеуметтік-мәдени өмірімізде, Тәуелсіздік тарихында айрықша орын алатын жыл. Сан ғасырлық тарихында Қазақ елінің егеменді ел болғанына биыл 25 жыл. Тәуелсіз еліміздің көгеріп-көркеюі жолында өңіріміздегі сан-салалы кадрлар даярлап жатқан М.Қозыбаев атындағы Солтүстік Қазақстан мемлекеттік университетінде мұндай іс-шаралар білім ордасының 80 жылдығы қарсаңында жүйелі түрде жалғасын табатын болады.

